Nr

Referitor dosar nr.

**DECIZIA ETAPEI DE ÎNCADRARE**

**DRAFT**

Ca urmare a solicitării de emitere a acordului de mediu adresate de **COMUNA BOIȚA** cu sediul în **Comuna Boița, sat Boița, str. Traian, nr. 263,** înregistrată la **Agenţia pentru Protecţia Mediului Sibiu** cu nr.18008/25.09.2017 şi a completărilor ulterioare,în baza Hotărârii Guvernului nr. 445/2009 privind evaluarea impactului anumitor proiecte publice și private asupra mediului si a O.U.G. nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, cu modificările și completările ulterioare,

**Agenţia pentru Protecţia Mediului Sibiu** **decide**, ca urmare a consultărilor desfășurate în cadrul ședinței Comisiei de Analiză Tehnică din data de 19.09.2018 că proiectul  **Reabilitare și modernizare stradală sat Boița, comuna Boița, județul Sibiu, nu se supune evaluării impactului asupra mediului şi nu se supune evaluării adecvate.**

Justificarea prezentei decizii:

**I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:**

* proiectul se încadrează în prevederile Hotărârii Guvernului nr. 445/2009, anexa nr. 2, pct. 10, lit. e și pct. 13, lit. a;
* autorităţile care au participat la şedinţa Comisiei de Analiză Tehnică au exprimat puncte de vedere comune cu privire la proiectul analizat, respectiv că, proiectul nu poate avea impact semnificativ asupra mediului şi ca urmare nu este necesară efectuarea evaluării impactului asupra mediului;
* în urma parcurgerii etapei de încadrare prin analiza documentaţiei, verificarea amplasamentului, întocmirea listei de control, analiza în şedinţa Comisiei de Analiză Tehnică, considerăm că prin lucrările şi măsurile prevăzute în proiect nu se vor afecta semnificativ factorii de mediu (apă, biodiversitate, aer, sol, aşezări umane, etc.);

**1. Caracteristicile proiectului**

**a) mărimea proiectului**

**Prin proiect se propune reabilitarea unor străzi, situate în comuna Boița, sat Boița, după cum urmează:**

* strada Traian, str. Andrei Șaguna, str. Alboiului, str. Dealului, str. Văii, str. Boicioara, str. Tălmăcelului, str. Câmpșorului, str. Macului, str. Artera 1 (ramificație str. Principală), str. Artera 2 (ramificație str. Principală). Lungimea totală a rețelei stradale supusă reabilitări este de 4,138 km. Lucrările propuse a se realiza, sunt lucrări specifice reabilitărilor de drumuri și constau în: pregătire amplasament, profilare, strat de balast, strat piatră spartă, strat de bază, strat de uzură, bordurare, execuție: acostamente, trotuare, scafă ape pluviale, podețe acces la proprietăți.

La intersecția cu strada Alboiului , pentru asigurarea continuității rigolei se va executa un podeț.

Se va amenaja albia pârâului Boicioara pe o lungime de 51 m, prin preluarea apelor printr –un tub cu D -2,00 m, mărindu-se astfel și partea carosabilă.

Se vor amenaja trotuare de legătură (pietonale), între străzile existente.

Evacuarea apelor meteorice de pe partea carosabilă se realizează prin intermediul pantelor transversale spre șanțurile prefabricate din beton , respectiv rigole carosabile și rigole tip scafă ;

Pentru asigurarea continuității scurgerii apelor pe șanțuri și rigole, în zona intersecțiilor la racordul cu străzile laterale , accesele la proprietăți și în zonele cu descărcare s-au prevăzut prin proiect podețe tubulare (145 buc).

Semnalizarea și siguranța circulației: prin proiect se propune semnalizare rutieră orizontală și verticală (marcaje și indicatoare rutiere ).

**b) cumularea cu alte proiecte** – nu este cazul;

**c) utilizarea resurselor naturale** – în cantități limitate agregate minerale.

**d) producţia de deşeuri** – diferitele categorii de deşeuri generate în timpul realizării investiţiei şi în etapa operaţională vor fi eliminate/valorificate prin firme autorizate, cu respectarea dispoziţiilor legale în vigoare;

**e) emisiile poluante, inclusiv zgomotul și alte surse de disconfort**

- în etapa de construcţie: emisiile în atmosferă de la utilaje şi mijloacele de transport, precum și disconfortul fonic creat de lucrări, temporar - fără impact semnificativ.

- sol, subsol: se vor amenaja spaţii corespunzătoare pentru stocarea temporară a tuturor categoriilor de deşeuri rezultate pe perioada de realizare a proiectului.

**f) riscul de accident, ţinându-se seama în special de substanţele si de tehnologiile utilizate** – se vor respecta normele de protecţia muncii şi PSI.

**2. Localizarea proiectului**

**2.1 utilizarea existentă a terenului** – regimul juridic a terenului conform certificatului de urbanism, emis de Consiliul Județean Sibiu – terenuri situate în intravilanul comunei Boița , sat Boița, proprietate – domeniul public de interes local – străzi.;

**2.2 relativa abundenţă a resurselor naturale din zonă, calitatea şi capacitatea regenerativă a acestora:** nu este cazul.

**2.3 capacitatea de absorbţie a mediului, cu atenţie deosebită pentru:**

**a) zonele umede:** nu este cazul;

**b) zonele costiere:** nu este cazul;

**c) zonele montane si cele împădurite:** nu este cazul;

**d) parcurile si rezervaţiile naturale:** nu este cazul;

e**) ariile clasificate sau zonele protejate prin legislaţia în vigoare:** nu este cazul;

**f) zonele de protecţie specială**, mai ales cele desemnate prin Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevăzute prin Legea nr. 5/2000 privind aprobarea Planului de amenajare a teritoriului naţional – Secţiunea a III-a - zone protejate, zonele de protecţie instituite conform prevederilor Legii apelor nr. 107/1996, cu modificările şi completările ulterioare, şi Hotărârea Guvernului nr. 930/2005 pentru aprobarea Normelor speciale privind caracterul şi mărimea zonelor de protecţie sanitară şi hidrogeologică: nu este cazul;

**g) ariile în care standardele de calitate a mediului stabilite de legislaţie au fost deja depăşite:** nu este cazul;

**h) ariile dens populate:** nu este cazul;

**i) peisajele cu semnificaţie istorică, culturală și arheologică:** nu este cazul.

**3. Caracteristicile impactului potenţial**

**a) extinderea impactului:** nu are impact negativ, în situația respectării proiectului;

**b) natura transfrontalieră a impactului:** nu este cazul;

**c) mărimea și complexitatea impactului:** se vor lua măsuri de reducere şi limitare a impactului asupra mediului. Impact potenţial nesemnificativ, având în vedere caracteristicile proiectului şi localizarea acestuia;

**d) probabilitatea impactului:** redus pe perioada de execuţie cât și pe perioada de funcţionare, în condiţiile respectării măsurilor propuse prin proiect;

**e) durata, frecvența și reversibilitatea impactului:** impact redus pe perioada de realizare şi funcţionare.

**II. Motivele care au stat la baza luării deciziei etapei de încadrare în procedura de evaluare adecvată** sunt următoarele:

* proiectul se încadrează în prevederile art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, fiind amplasat în ROSCI0304 Hârtibaciu –Sud – Vest;
* concluziile memoriului de prezentare întocmit conform prevederilor Ordinului nr. 19/2010;
* în urma parcurgerii listei de control pentru etapa de încadrare din cadrul procedurii de evaluare adecvată, a rezultat că proiectul propus **nu va avea impact semnificativ** asupra integrităţii ariei naturale protejate de interes comunitar;
* prin realizarea proiectului nu se vor produce modificări în situl Natura 2000 şi nu vor fi afectate speciile şi/sau habitatele de interes comunitar pentru care acesta a fost desemnat.
* Aviz nr. 252/08.08.2018, emis de Societatea Progresul Silvic – Sibiu.

**Proiectul propus nu necesită parcurgerea celorlalte etape ale procedurii de evaluare impactului şi nu se supune evaluării adecvate.**

**Condițiile de realizare a proiectului:**

* respectarea legislaţiei în vigoare în domeniul protecţiei mediului;
* investiţia se va realiza cu respectarea memoriului tehnic întocmit conform prevederilor Ordinului nr. 135/2010;
* respectarea prevederilor specificate prin Notificarea pentru începerea execuției, emisă de Sistemul de Gospodărire a Apelor Sibiu;
* respectarea prevederilor Legii 24/2007, privind reglementarea și administrarea spațiilor verzi din intravilanul localităților, cu modificările și completările ulterioare;
* materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu;
* se interzice depozitarea provizorie a materialelor și staționarea utilajelor în albia minoră a cursului de apă pe perioada desfășurării lucrărilor;
* în cazul unor poluări accidentale (eventuale scurgeri de carburanţi, lubrifianţi), în vederea limitării şi înlăturării pagubelor, se vor lua măsuri imediate prin utilizarea de materiale absorbante, strângere în saci, transportul şi depozitarea temporară în organizarea de şantier, după care se vor preda unităților specializate pentru eliminare;
* constructorul va deţine Fişe de securitate pentru substanţele chimice periculoase folosite şi va respecta condiţiile impuse de acestea;
* deşeurile menajere şi cele inerte rezultate în urma lucrărilor de construire, vor fi depozitate în locuri special amenajate, de unde vor fi predate la agenţi autorizaţi;
* la executarea lucrărilor, se vor respecta normele legale în vigoare: sanitare, de prevenire şi stingere a incendiilor şi de protecţia muncii;
* nu se vor evacua nici un fel de deşeuri în alte locuri, decât în spaţiile special amenajate;
* nu se vor deteriora zonele învecinate perimetrului de desfăşurare a lucrărilor;
* se vor lua măsuri pentru evitarea poluării accidentale a factorilor de mediu pe toată durata execuţiei lucrărilor şi implementării proiectului;
* managementul deşeurilor generate de lucrări va fi în conformitate cu legislaţia specifică de mediu şi va fi în responsabilitatea titularului de proiect cât şi a operatorului care realizează lucrările;
* utilajele utilizate pe durata de realizare a lucrărilor, precum şi mijloacele de transport, vor avea o stare tehnică corespunzătoare, astfel încât să fie exclusă orice posibilitate de poluare a mediului înconjurător cu combustibil ori material lubrifiant.
* antreprenorul va delimita zona de lucru pentru a preveni/minimiza distrugerea suprafeţelor vegetale;

Conform art. 22, alin. (1) din H.G. nr. 445/2009, titularului proiectului are obligaţia, de a notifica în scris Agenţia pentru Protecţia Mediului Sibiu despre orice modificare a datelor/informaţiilor care au stat la baza luării deciziei etapei de încadrare.

Conform art. 49, alin. (3) si (4) din Ordinul MMP nr. 135/2010 privind aprobarea Metodologiei de aplicare a evaluării impactului asupra mediului pentru proiecte publice şi private, la finalizarea lucrărilor, veţi notifica APM Sibiu în vederea efectuării unui control de specialitate pentru verificarea respectării prevederilor prezentei decizii. Procesul-verbal întocmit în urma controlului se va anexa şi va face parte integrantă din procesul-verbal de recepţie la terminarea lucrărilor.

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**Prezenta a fost emisă în 3 (trei) exemplare originale fiecare exemplar având un număr de 4(patru) pagini, semnate și ștampilate: 1 ex. pentru solicitant, 2 ex. se arhivează la A.P.M. Sibiu.**

**p. DIRECTOR EXECUTIV, p. ŞEF SERVICIU AVIZE,**

**Ec. Ioan FRĂTICI ACORDURI AUTORIZAŢII,**

**Ing. Livia MITEA**

**Întocmit,**

**Ing. Mihaela CERCIU**